**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՀՈՒՆՎԱՐԻ 26-Ի N 110-Ն ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**1. Իրավական ակտի ընդունման անհրաժեշտությունը և ակնկալվող արդյունքը**

Նախագծով առաջարկվում է «Իրավաբանական պարտադիր ուժ չունեցող միջազգային բնույթի փաստաթղթերի կնքման ընթացակարգերը սահմանելու մասին» N 110-Ն որոշման (այսուհետ՝ որոշում) 25-րդ կետը շարադրել այլ խմբագրությամբ՝ սահմանելով, որ «Միջազգային բնույթի փաստաթղթի տեքստը որպես կանոն պարունակում է դրույթ, որը սահմանում է, որ կնքվող փաստաթուղթը չի հանդիսանում միջազգային պայմանագիր։ Փոփոխության անհրաժեշտությունը պայմանավորված է այն հանգամանքով, որ իրավասու մարմինը որոշման 9-12-րդ կետերով նախատեսված եզրակացությունները ստանալուց հետո դիմում է Արտաքին գործերի նախարարություն (այսուհետ՝ նախարարություն)՝ փաստաթղթի միջազգային պայմանագիր լինելու կամ կարգավորման ենթակա հարաբերությունները միջազգային բնույթի փաստաթղթով կնքելու վերաբերյալ եզրակացություն ստանալու համար: Նախարարությունը նախագծի 9-12-րդ կետերով նախատեսված եզրակացությունների հիման վրա որոշում է փաստաթղթի բնույթը և տալիս եզրակացություն, որտեղ արդեն իսկ նշվում է, որ փաստաթուղթը համարվում է իրավաբանական պարտադիր ուժ չունեցող միջազգային բնույթի փաստաթուղթ կամ չի հանդիսանում։ Բացի այդ, մյուս կողմի հետ փոխհամաձայնեցում իրականացնելիս հաճախ ստացվում է առաջարկ՝ փաստաթղթի իրավաբանական պարտադիր ուժ չունեցող բնույթի մասին նշում չկատարելու մասին՝ գործընթացի ճկունությունն ապահովելու նպատակով։

Նախագծով առաջարկվում է նաև լրացում կատարել որոշման 6-րդ կետում, սահմանելով, որ որոշմամբ հաստատված ընթացակարգերը չեն տարածվում իրավասու մարմնի և օտարերկրյա պետությունների հատուկ ծառայությունների, իրավապահ մարմինների միջև հետախուզական, այդ թվում՝ արտաքին հետախուզական և հակահետախուզական գործունեությանն առնչվող միջազգային բնույթի փաստաթղթերի կնքման դեպքերի վրա:

«Ազգային անվտանգության մարմինների մասին» օրենքի 15-րդ հոդվածի 1-ին մասի 15-րդ կետի համաձայն՝ Ազգային անվտանգության ծառայությունն իր իրավասության սահմաններում, Հայաստանի Հանրապետության միջազգային պայմանագրերի, ոլորտային համագործակցությունը կանոնակարգող փաստաթղթերի, իսկ բացառիկ դեպքերում՝ փոխադարձության հիման վրա, համագործակցում է օտարերկրյա պետությունների հատուկ ծառայությունների և իրավապահ մարմինների հետ ու սահմանված կարգով, փոխգործակցության հիման վրա, նրանց հետ փոխանակում օպերատիվ տեղեկություններ, հատուկ տեխնիկական և այլ միջոցներ: Ազգային անվտանգության ծառայության վերոնշյալ գործառույթն շատ հաճախ իրենից ենթադրում է նաև փոխգործակցության շրջանակներում իրավաբանական պարտադիր ուժ չունեցող միջազգային բնույթի որոշակի փաստաթղթերի ընդունում: Նշված փոխգործակցությունը իրականացվում է հետախուզության, հակահետախուզության, պետական սահմանի պահպանության, ահաբեկչության և այլ հանցագործությունների դեմ պայքարի շրջանակներում, և օտարերկրյա պետությունների հատուկ ծառայությունների, իրավապահ մարմինների հետ փոխանակվող տեղեկատվությունը, հատուկ տեխնիկական և այլ միջոցները էապես բարձրացնում են վերոհիշյալ գործառույթի արդյունավետությունը: Նման փոխգործակցության իրականացման վերաբերյալ կնքվող իրավաբանական պարտադիր ուժ չունեցող միջազգային բնույթի փաստաթղթերի՝ որոշմամբ սահմանված ընթացակարգերով շրջանառությունը կարող է վնաս հասցնել պետական անվտանգությանը, մասնավորապես հետախուզության և հակահետախուզության ոլորտում միջպետական համագործակցության առանձնահատկությունների հաշվառմամբ:

**Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ արտաքին գործերի նախարարության կողմից:

**Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

 Նախագծի ընդունման հետ կապված լրացուցիչ ֆինանսական միջոցների անհրաժեշտություն չկա և պետական բյուջեի եկամուտներում և ծախսերում փոփոխություններ չեն առաջանա:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիր.**

 Կապը ռազմավարական փաստաթղթերի հետ բացակայում է։